Teine ja väga oluline roll on olnud Ennul kui "Eesti pildi" looja välismaal. Seejuures tegi ta seda nii, et käis välisreisidel vaid mõnel korral! Põlvkondade kaupa on Eestisse akrediteeritud diplomaadid kutsunud Ennu rääkima, mis siin riigis tegelikult toimub - nad vajavad objektiivset analüüsi ja silmi, mis ei ole pimedad või suunatud ainult ühes suunas. Diplomaadid on aga teatavasti inimesed, kes infot, vähemalt olulist infot, enda teada ei jäta. Ka siin oli ilmne tendents, et mida  keerulisem aeg, seda suuremaks muutus Ennu koormus palgata diplomaadina. Jumal tänatud, et seda tegi just Enn, elukogenud ja päevapoliitikast mõjutamata analüütikuna, kõrgemal isiklikest huvidest. Võib päris kindel olla, et nii palju diplomaate kui 20.02.2010 Jaani kirikus ühegi eraisiku ärasaatmisel me niipea ei näe. Ennu avalik roll oli ameerika kirjanduse tõlkimine eesti avalikkusele, mitteavalik Eesti "tõlkimine" välismaalastele, avalik roll tõi kaasa suure hulga tekste, mitteavalik palju suulisi pärimusi.